title: Odluka Vijeća (EU) 2020/2252 od 29. prosinca 2020. o potpisivanju, u ime Unije, i privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka

text:
                  31.12.2020

                  HR

                  Službeni list Europske unije

                  L 444/2

         ODLUKA VIJEĆA (EU) 2020/2252
         od 29. prosinca 2020.
         o potpisivanju, u ime Unije, i privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 5. i člankom 218. stavkom 8. drugim podstavkom,
         uzimajući u obzir prijedlog Europske komisije,
         budući da:

                     (1)

                     Ujedinjena Kraljevina Velike Britanije i Sjeverne Irske („Ujedinjena Kraljevina”) obavijestila je na temelju članka 50. Ugovora o Europskoj uniji („UEU”) Europsko vijeće 29. ožujka 2017. o namjeri povlačenja iz Unije i Europske zajednice za atomsku energiju.

                     (2)

                     Vijeće je 30. siječnja 2020. donijelo Odluku (EU) 2020/135 o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (1) („Sporazum o povlačenju”). Sporazum o povlačenju stupio je na snagu 1. veljače 2020.

                     (3)

                     Vijeće je 25. veljače 2020. donijelo Odluku (EU, Euratom) 2020/266 (2) kojom se Komisiju ovlašćuje za otvaranje pregovora s Ujedinjenom Kraljevinom o novom sporazumu o partnerstvu. Ti pregovori vođeni su u skladu s pregovaračkim smjernicama od 25. veljače 2020.

                     (4)

                     Rezultat pregovora su Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum o trgovini i suradnji”), Sporazum između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka („Sporazum o sigurnosti podataka”) te Sporazum između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije („Sporazum o nuklearnoj energiji”).

                     (5)

                     Sporazumom o trgovini i suradnji uspostavlja se osnova za širok odnos između Unije i Ujedinjene Kraljevine koji uključuje uzajamna prava i obveze, zajednička djelovanja i posebne postupke. Sporazum o sigurnosti podataka dopunski je sporazum Sporazuma o trgovini i suradnji te je s njim neodvojivo povezan osobito u pogledu datumâ početka primjene i prestanka. Odluka o potpisivanju Sporazuma o trgovini i suradnji i Sporazuma o sigurnosti podataka („Sporazumi”) trebala bi se stoga temeljiti na pravnoj osnovi kojom se predviđa uspostava pridruživanja koje će Uniji omogućiti preuzimanje obveza u svim područjima obuhvaćenima Ugovorima.

                     (6)

                     S obzirom na iznimnu i jedinstvenu narav Sporazuma o trgovini i suradnji, koji je sveobuhvatan sporazum sa zemljom koja se povukla iz Unije, Vijeće odlučuje iskoristiti mogućnost da Unija izvršava svoju vanjsku nadležnost u odnosu na Ujedinjenu Kraljevinu.

                     (7)

                     Primjereno je utvrditi aranžmane za predstavljanje Unije u Vijeću za partnerstvo i odborima osnovanima Sporazumom o trgovini i suradnji. Kako je predviđeno u članku 17. stavku 1. UEU-a, Komisija treba predstavljati Uniju i izražavati stajališta Unije koja utvrdi Vijeće u skladu s Ugovorima. Vijeće treba izvršavati svoje funkcije utvrđivanja politika i koordinacije kako je predviđeno u članku 16. stavku 1. UEU-a utvrđivanjem stajališta koja treba zauzeti u ime Unije u okviru Vijeća za partnerstvo i odbora osnovanih Sporazumom o trgovini i suradnji. Osim toga, kada su Vijeće za partnerstvo ili odbori osnovani Sporazumom o trgovini i suradnji pozvani donositi akte koji proizvode pravne učinke, stajališta koja treba zauzeti u ime Unije u okviru tih tijela treba utvrditi u skladu s postupkom iz članka 218. stavka 9. Ugovora o funkcioniranju Europske unije (UFEU).

                     (8)

                     Svakoj državi članici trebalo bi omogućiti da pošalje po jednog predstavnika da kao dio delegacije Unije prati predstavnika Komisije na sastancima Vijeća za partnerstvo i drugih zajedničkih tijela osnovanih na temelju Sporazuma o trgovini i suradnji.

                     (9)

                     Kako bi se Uniji omogućilo da poduzme brza i učinkovita djelovanja za zaštitu svojih interesa u skladu sa Sporazumom o trgovini i suradnji te dok se ne donese i ne stupi na snagu u Uniji poseban zakonodavni akt kojim se uređuje donošenje korektivnih mjera na temelju Sporazuma o trgovini i suradnji, Komisiju bi trebalo ovlastiti za poduzimanje korektivnih mjera kao što su suspenzija obveza iz Sporazuma o trgovini i suradnji ili bilo kojeg dopunskog sporazuma, u slučajevima kršenja određenih odredaba Sporazuma o trgovini i suradnji ili neispunjavanja određenih uvjeta, osobito u pogledu trgovine robom, ravnopravnih uvjeta tržišnog natjecanja, cestovnog prometa, zračnog prometa, ribarstva i programâ Unije, kako je navedeno u Sporazumu o trgovini i suradnji, te za poduzimanje korektivnih mjera, mjera za ponovno uspostavljanje ravnoteže i protumjera. Komisija bi trebala pravodobno i u potpunosti obavijestiti Vijeće o svojoj namjeri donošenja takvih mjera kako bi se omogućila sadržajna razmjena mišljenja u okviru Vijeća. Komisija bi trebala u najvećoj mogućoj mjeri uzeti u obzir izražena mišljenja. Jedna država članica ili više njih mogu od Komisije zatražiti donošenje takvih mjera. Ako Komisija na takav zahtjev ne odgovori potvrdno, ona bi o razlozima za to trebala pravodobno obavijestiti Vijeće.

                     (10)

                     Kako bi se Uniji omogućilo da pravodobno reagira ako dođe do prestanka ispunjavanja relevantnih uvjeta, Komisiju bi trebalo ovlastiti za donošenje određenih odluka o suspenziji pogodnosti odobrenih Ujedinjenoj Kraljevini u okviru Priloga o ekološkim proizvodima i Priloga o lijekovima. Komisija bi trebala pravodobno i u potpunosti obavijestiti Vijeće o svojoj namjeri donošenja takvih mjera kako bi se omogućila sadržajna razmjena mišljenja u okviru Vijeća. Komisija bi trebala u najvećoj mogućoj mjeri uzeti u obzir izražena mišljenja. Jedna država članica ili više njih mogu od Komisije zatražiti donošenje takvih mjera. Ako Komisija na takav zahtjev ne odgovori potvrdno, ona bi o razlozima za to trebala pravodobno obavijestiti Vijeće.

                     (11)

                     Kad god Unija mora djelovati kako bi osigurala usklađenost sa Sporazumima, takvo djelovanje treba poduzeti u skladu s Ugovorima, poštujući pritom ograničenja ovlasti dodijeljenih svakoj instituciji Unije. Stoga je u nadležnosti Komisije da Ujedinjenoj Kraljevini dostavlja informacije ili obavijesti koje se zahtijevaju Sporazumima, osim ako se u Sporazumima upućuje na druge određene institucije, tijela, urede i agencije Unije, i da se savjetuje s Ujedinjenom Kraljevinom o određenim pitanjima. U nadležnosti je Komisije i da predstavlja Uniju pred arbitražnim sudom ako se pojedini spor podnese na arbitražu u skladu sa Sporazumom o trgovini i suradnji. Poštujući načelo lojalne suradnje iz članka 4. stavka 3. UEU-a Komisija se treba prethodno posavjetovati s Vijećem, na primjer tako da mu dostavi glavne elemente planiranih podnesaka Unije arbitražnom sudu i tako da u najvećoj mogućoj mjeri uzme u obzir komentare Vijeća.

                     (12)

                     Sporazumom o trgovini i suradnji ne isključuje se mogućnost da države članice pod određenim uvjetima sklope bilateralne aranžmane ili sporazume s Ujedinjenom Kraljevinom u vezi s posebnim pitanjima obuhvaćenima Sporazumom o trgovini i suradnji u područjima zračnog prometa, administrativne suradnje u području carina i PDV-a te socijalne sigurnosti.

                     (13)

                     Stoga je potrebno utvrditi okvir koji države članice moraju poštovati ako odluče sklopiti bilateralne aranžmane ili sporazume s Ujedinjenom Kraljevinom u područjima zračnog prometa, administrativne suradnje u području carina i PDV-a te socijalne sigurnosti, uključujući uvjete i postupak prema kojima države članice u pregovorima dogovaraju i sklapaju takve bilateralne aranžmane ili sporazume, tako da se osigura da su takvi aranžmani ili sporazumi u skladu s ciljem Sporazuma o trgovini i suradnji i pravom Unije te da se njima uzimaju u obzir unutarnje tržište i širi interesi Unije. Nadalje, države članice koje namjeravaju u pregovorima dogovoriti i sklopiti bilateralne sporazume s Ujedinjenom Kraljevinom u područjima koja nisu obuhvaćena Sporazumom o trgovini i suradnji trebale bi, uz potpuno poštovanje načela lojalne suradnje, obavijestiti Komisiju o svojim namjerama i o napretku pregovora.

                     (14)

                     Podsjeća se na to da se, u skladu s člankom FINPROV.1 stavkom 3. Sporazuma o trgovini i suradnji i u skladu s izjavom Europskog vijeća i Europske komisije o teritorijalnom području primjene budućih sporazuma uvrštenom u zapisnik sa sastanka Europskog vijeća održanog 25. studenoga 2018., Sporazum o trgovini i suradnji ne primjenjuje na Gibraltar i ne proizvodi učinke na tom području. Kako je predviđeno u toj izjavi, „time se ne isključuje mogućnost sklapanja zasebnih sporazuma između Unije i Ujedinjene Kraljevine u pogledu Gibraltara” i „ne dovodeći u pitanje nadležnosti Unije te uz potpuno poštovanje teritorijalne cjelovitosti njezinih država članica, kako je zajamčeno člankom 4. stavkom 2. Ugovora o Europskoj Uniji, tim zasebnim sporazumima zahtijevat će se prethodna suglasnost Kraljevine Španjolske”.

                     (15)

                     Izvršavanjem nadležnosti Unije u okviru Sporazuma o trgovini i suradnji ne dovode se u pitanje nadležnosti Unije odnosno nadležnosti država članica u vezi s bilo kojim tekućim ili budućim pregovorima o međunarodnim sporazumima s bilo kojom drugom trećom zemljom ili njihovim potpisivanjem ili sklapanjem, ili u vezi s bilo kojim budućim pregovorima o bilo kojim dopunskim sporazumima iz članka COMPROV.2 [Dopunski sporazumi] Sporazuma o trgovini i suradnji ili njihovim potpisivanjem ili sklapanjem.

                     (16)

                     S obzirom na to da je Ujedinjena Kraljevina zemlja koja se povukla iz Unije, njezin položaj u odnosu na Uniju izniman je i razlikuje se od položaja ostalih trećih zemalja s kojima je Unija u pregovorima dogovorila i sklopila sporazume. Na temelju Sporazuma o povlačenju pravo Unije primjenjuje se na Ujedinjenu Kraljevinu i u Ujedinjenoj Kraljevini tijekom prijelaznog razdoblja te je stoga nakon kraja tog razdoblja temelj za suradnju s državama članicama Unije na vrlo visokoj razini, posebno u područjima unutarnjeg tržišta, zajedničke ribarstvene politike te slobode, sigurnosti i pravde. Prijelazno razdoblje isteći će 31. prosinca 2020., a nakon toga će se odredbama o drugim pitanjima povezanima s razdvajanjem predviđenima u Sporazumu o povlačenju omogućiti neometano zaključivanje takve suradnje u određenom broju područja. Ako Sporazumi ne stupe na snagu 1. siječnja 2021., suradnja između Unije i Ujedinjene Kraljevine spustit će se na razinu koja nije ni poželjna niti je u interesu Unije, što će izazvati poremećaje u odnosu Unije i Ujedinjene Kraljevine. Takvi poremećaji mogu se ograničiti privremenom primjenom Sporazumâ.

                     (17)

                     Stoga, s obzirom na izniman položaj Ujedinjene Kraljevine u odnosu na Uniju, hitnost situacije uvjetovanu time što prijelazno razdoblje istječe 31. prosinca 2020. te potrebu da se Europskom parlamentu i Vijeću ostavi dovoljno vremena za primjerenu provjeru predviđene odluke o sklapanju Sporazumâ i tekstova Sporazumâ, Sporazumi bi se trebali privremeno primjenjivati do završetka postupaka potrebnih za njihovo stupanje na snagu.

                     (18)

                     Zbog toga što su pregovori o Sporazumima dovršeni vrlo kasno, samo sedam dana prije isteka prijelaznog razdoblja, nije bilo moguće provesti konačnu pravno-jezičnu redakturu tekstova Sporazumâ prije njihova potpisivanja. Stoga bi stranke odmah nakon potpisivanja Sporazumâ trebale započeti s konačnom pravno-jezičnom redakturom tekstova Sporazumâ na sva 24 vjerodostojna jezika. Ta pravno-jezična redaktura trebala bi biti pravodobno dovršena. Stranke bi zatim, razmjenom diplomatskih nota, te revidirane tekstove Sporazumâ trebale utvrditi vjerodostojnima i konačnima na svim tim jezicima. Ti revidirani tekstovi trebali bi ab initio zamijeniti potpisane verzije Sporazumâ.

                     (19)

                     Sporazume bi trebalo potpisati, a priložene izjave i obavijest odobriti u ime Unije.

                     (20)

                     Potpisivanje Sporazuma o trgovini i suradnji u pogledu pitanja obuhvaćenih Ugovorom o osnivanju Europske zajednice za atomsku energiju („Ugovor o Euratomu”) podliježe zasebnom postupku,

               DONIJELO JE OVU ODLUKU:

            Članak 1.

               1.   Odobrava se potpisivanje u ime Unije, u pogledu pitanja koja nisu obuhvaćena Ugovorom o Euratomu, Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, podložno sklapanju navedenog Sporazuma.

               2.   Odobrava se potpisivanje u ime Unije Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka, podložno sklapanju navedenog Sporazuma.

               3.   Tekstovi Sporazumâ priloženi su ovoj Odluci.

            Članak 2.

               1.   Komisija predstavlja Uniju u okviru Vijeća za partnerstvo, Odbora za trgovinsko partnerstvo, posebnih trgovinskih odbora i posebnih odbora osnovanih na temelju članaka INST.1 [Vijeće za partnerstvo] i INST.2 [Odbori] Sporazuma o trgovini i suradnji, kao i u okviru svih dodatnih posebnih trgovinskih odbora ili posebnih odbora osnovanih u skladu s člankom INST.1 [Vijeće za partnerstvo] stavkom 4. točkom (g) ili člankom INST.2 [Odbori] stavkom 2. točkom (g) Sporazuma o trgovini i suradnji.
               Svaka država članica može poslati jednog predstavnika da kao dio delegacije Unije prati predstavnika Komisije na sastancima Vijeća za partnerstvo i drugih zajedničkih tijela osnovanih na temelju Sporazuma o trgovini i suradnji.

               2.   Kako bi Vijeće moglo u potpunosti izvršavati svoje funkcije utvrđivanja politika, koordinacije i donošenja odluka u skladu s Ugovorima, posebno utvrđivanjem stajališta koja treba zauzeti u ime Unije u okviru Vijeća za partnerstvo, Odbora za trgovinsko partnerstvo, posebnih trgovinskih odbora i posebnih odbora, Komisija osigurava da Vijeće sve informacije i dokumente povezane sa svakim sastankom tih zajedničkih tijela ili sa svim aktima koje treba donijeti pisanim postupkom primi dovoljno vremena prije tog sastanka ili te primjene pisanog postupka, a u svakom slučaju najkasnije osam radnih dana prije tog sastanka ili te primjene pisanog postupka.
               Vijeće se također pravodobno obavješćuje o raspravama i ishodu sastanaka Vijeća za partnerstvo, Odbora za trgovinsko partnerstvo, posebnih trgovinskih odbora i posebnih odbora, kao i o primjeni pisanog postupka, te prima nacrte zapisnika i sve dokumente koji se odnose na takve sastanke ili primjenu postupka.

               3.   Europskom parlamentu omogućuje se da u potpunosti izvršava svoje institucijske nadležnosti tijekom cijelog postupka, u skladu s Ugovorima.

               4.   Tijekom razdoblja od pet godina koje počinje 1. siječnja 2021. Komisija jedanput godišnje izvješćuje Europski parlament i Vijeće o provedbi i primjeni Sporazuma o trgovini i suradnji.

            Članak 3.

               1.   Dok poseban zakonodavni akt kojim se uređuje donošenje mjera navedenih u točkama od (a) do (i) u nastavku teksta ne stupi na snagu u Uniji, svaku odluku Unije o poduzimanju takvih mjera donosi Komisija, u skladu s uvjetima utvrđenima u odgovarajućim odredbama Sporazuma o trgovini i suradnji, u pogledu:

                           (a)

                           suspenzije relevantnog povlaštenog tretmana dotičnog odnosno dotičnih proizvoda, kako je navedeno u članku GOODS.19 [Mjere u slučaju povrede ili izbjegavanja carinskog zakonodavstva] Sporazuma o trgovini i suradnji;

                           (b)

                           primjene korektivnih mjera i suspenzije obveza, kako je navedeno u članku LPFOFCSD.3.12 [Korektivne mjere] Sporazuma o trgovini i suradnji;

                           (c)

                           primjene mjera za ponovno uspostavljanje ravnoteže i protumjera, kako je navedeno u članku LPFOFCSD.9.4 [Ponovno uspostavljanje ravnoteže] Sporazuma o trgovini i suradnji;

                           (d)

                           primjene korektivnih mjera, kako je navedeno u članku ROAD.11 [Korektivne mjere] Sporazuma o trgovini i suradnji;

                           (e)

                           kompenzacijskih mjera, kako je navedeno u članku FISH.9 [Kompenzacijske mjere u slučaju povlačenja ili smanjenja pristupa] Sporazuma o trgovini i suradnji;

                           (f)

                           primjene korektivnih mjera, kako je navedeno u članku FISH.14 [Korektivne mjere i rješavanje sporova] Sporazuma o trgovini i suradnji;

                           (g)

                           suspenzije ili prekida sudjelovanja Ujedinjene Kraljevine u programima Unije, kako je navedeno u članku UNPRO.3.1 [Suspenzija sudjelovanja Ujedinjene Kraljevine u programu Unije od strane Europske unije] i članku UNPRO.3.20 [Prekid sudjelovanja Ujedinjene Kraljevine u programu Unije od strane Europske unije] Sporazuma o trgovini i suradnji;

                           (h)

                           ponude ili prihvaćanja privremene naknade ili suspenzije obveza u kontekstu postupanja u skladu s odlukom nakon arbitražnog postupka ili postupka arbitražnog vijeća na temelju članka INST.24 [Privremena pravna sredstva] Sporazuma o trgovini i suradnji, osim kako je predviđeno u Uredbi (EU) br. 654/2014 Europskog parlamenta i Vijeća (3);

                           (i)

                           zaštitnih mjera i mjera za ponovno uspostavljanje ravnoteže, kako je navedeno u članku INST.36 [Zaštitne mjere] Sporazuma o trgovini i suradnji.

               2.   Komisija pravodobno i u potpunosti obavješćuje Vijeće o svojoj namjeri donošenja mjera iz stavka 1. kako bi se omogućila sadržajna razmjena mišljenja u okviru Vijeća. Komisija u najvećoj mogućoj mjeri uvažava izražena mišljenja. Komisija također prema potrebi obavješćuje Europski parlament

               3.   Ako neka država članica ili više njih smatraju da imaju posebnog razloga za zabrinutost, one mogu od Komisije zatražiti donošenje mjera iz stavka 1. Ako Komisija na takav zahtjev ne odgovori potvrdno, o razlozima za to pravodobno obavješćuje Vijeće.

               4.   Komisija može donijeti i mjere kojima se ponovno uvode prava i obveze u okviru Sporazuma o trgovini i suradnji kakvi su bili prije donošenja mjera iz stavka 1. Stavci 2. i 3. primjenjuju se mutatis mutandis.

               5.   Prije donošenja posebnog zakonodavnog akta kojim se uređuje donošenje mjera iz stavka 1. Vijeće provodi preispitivanje aranžmana utvrđenih u ovom članku.

            Članak 4
            Ako jedna država članica ili više njih ukažu na znatnu teškoću koja proizlazi iz provedbe Sporazuma o trgovini i suradnji, posebice u pogledu ribarstva, Komisija prioritetno ispituje taj zahtjev i prema potrebi u vezi s tim obraća se Vijeću za partnerstvo, u skladu s odredbama utvrđenima u Sporazumu o trgovini i suradnji. Ako se ne postigne zadovoljavajuće rješenje, to pitanje rješava se u najkraćem mogućem roku u okviru preispitivanja predviđenih u Sporazumu o trgovini i suradnji. Ako je ta teškoća i dalje prisutna, poduzimaju se potrebni koraci kako bi se u pregovorima dogovorio i sklopio sporazum kojim bi se na potreban način izmijenio Sporazum o trgovini i suradnji.

            Članak 5.

               1.   Komisija se ovlašćuje za donošenje, u ime Unije, svih odluka koje se odnose na:

                           (a)

                           potvrđivanje ili suspenziju priznavanja jednakovrijednosti nakon ponovnog preispitivanja jednakovrijednosti, koje treba provesti do 31. prosinca 2023. u skladu s člankom 3. [Priznavanje jednakovrijednosti] stavkom 3. Priloga TBT-4 [Ekološki proizvodi] Sporazumu o trgovini i suradnji;

                           (b)

                           suspenziju priznavanja jednakovrijednosti u skladu s člankom 3. [Priznavanje jednakovrijednosti] stavcima 5. i 6. Priloga TBT-4 [Ekološki proizvodi] Sporazumu o trgovini i suradnji;

                           (c)

                           prihvaćanje službenih dokumenata u vezi s dobrom proizvođačkom praksom koje je izdalo tijelo Ujedinjene Kraljevine za proizvodna postrojenja koja se nalaze izvan područja tijela izdavatelja te određivanje uvjeta pod kojima Unija prihvaća te službene dokumente u vezi s dobrom proizvođačkom praksom u skladu s člankom 5. [Priznavanje inspekcija] stavcima 3. i 4. Priloga TBT-2 [Lijekovi] Sporazumu o trgovini i suradnji;

                           (d)

                           donošenje svih potrebnih provedbenih aranžmana za razmjenu službenih dokumenata u vezi s dobrom proizvođačkom praksom s tijelom Ujedinjene Kraljevine u okviru članka 6. [Razmjena službenih dokumenata u vezi s dobrom proizvođačkom praksom] Priloga TBT-2 [Lijekovi] Sporazumu o trgovini i suradnji te razmjenu podataka s tijelom Ujedinjene Kraljevine u vezi s inspekcijama proizvodnih postrojenja na temelju članka 7. [Zaštitne mjere] tog priloga;

                           (e)

                           suspenziju priznavanja inspekcija ili prihvaćanja službenih dokumenata u vezi s dobrom proizvođačkom praksom koje je izdala Velika Britanija i obavješćivanje Ujedinjene Kraljevine o namjeri primjene članka 9. [Suspenzija] Priloga TBT-2 [Lijekovi] Sporazumu o trgovini i suradnji i pokretanje savjetovanja s Ujedinjenom Kraljevinom u skladu s člankom 8. [Izmjene primjenjivog zakonodavstva] stavkom 3. tog priloga;

                           (f)

                           potpunu ili djelomičnu suspenziju, za sve ili samo neke proizvode navedene na popisu u Dodatku C Prilogu TBT-2 [Lijekovi] Sporazumu o trgovini i suradnji, priznavanja inspekcija ili prihvaćanja službenih dokumenata u vezi s dobrom proizvođačkom praksom druge stranke u skladu s člankom 9. [Suspenzija] stavkom 1. tog Priloga.

               2.   Primjenjuje se članak 3. stavci 2., 3. i 4.

            Članak 6.

               1.   Države članice ovlaštene su u pregovorima dogovoriti, potpisati i sklopiti aranžmane iz članka AIRTRN.3 [Prava prometovanja] stavka 4. Sporazuma o trgovini i suradnji, podložno sljedećim uvjetima:

                           (a)

                           ti se aranžmani sklapaju isključivo za potrebe utvrđene u članku AIRTRN.3 [Prava prometovanja] stavku 4. Sporazuma o trgovini i suradnji i u skladu s njegovim uvjetima te se njima ne uređuju nikakva druga pitanja, neovisno o tome jesu li takva pitanja obuhvaćena područjem primjene dijela drugog [Zračni promet] naslova drugog glave I. Sporazuma o trgovini i suradnji;

                           (b)

                           tim se aranžmanima ne smije diskriminirati među zračnim prijevoznicima Unije.

                     Primjenjuje se postupak utvrđen u članku 8. ove Odluke.

               2.   Države članice ovlaštene su dodijeliti odobrenja iz članka AIRTRN.3 [Prava prometovanja] stavka 9. Sporazuma o trgovini i suradnji, podložno njegovim uvjetima i u skladu s primjenjivim odredbama prava Unije i nacionalnog prava. Pri dodjeli tih odobrenja države članice ne smiju diskriminirati među prijevoznicima Unije.

               3.   Države članice ovlaštene su u pregovorima dogovoriti, potpisati i sklopiti aranžmane iz članka AIRTRN.3 [Prava prometovanja] stavka 9. Sporazuma o trgovini i suradnji, podložno sljedećim uvjetima:

                           (a)

                           ti se aranžmani sklapaju isključivo za potrebe utvrđene u članku AIRTRN.3 [Prava prometovanja] stavku 9. Sporazuma o trgovini i suradnji i u skladu s njegovim uvjetima te se njima ne uređuju nikakva druga pitanja, neovisno o tome jesu li takva pitanja obuhvaćena područjem primjene dijela drugog [Zračni promet] naslova drugog glave I. Sporazuma o trgovini i suradnji;

                           (b)

                           tim se aranžmanima ne smije diskriminirati među zračnim prijevoznicima Unije.

                     Primjenjuje se postupak utvrđen u članku 8. ove Odluke.

            Članak 7.
            Države članice ovlaštene su u pregovorima dogovoriti, potpisati i sklopiti bilateralne sporazume s Ujedinjenom Kraljevinom u skladu s člankom 41. Protokola o administrativnoj suradnji i suzbijanju prijevara u području poreza na dodanu vrijednost i o uzajamnoj pomoći za naplatu potraživanja u vezi s porezima i carinama ili u području koordinacije sustava socijalne sigurnosti u pogledu tema koje nisu obuhvaćene Protokolom o koordinaciji sustava socijalne sigurnosti, podložno sljedećim uvjetima:

                        (a)

                        predviđeni sporazum u skladu je s funkcioniranjem Sporazuma o trgovini i suradnji ili unutarnjeg tržišta te ne ugrožava njihovo funkcioniranje;

                        (b)

                        predviđeni sporazum u skladu je s pravom Unije i ne ugrožava ostvarenje cilja vanjskog djelovanja Unije u dotičnom području ili ne nanosi na drugi način štetu interesima Unije;

                        (c)

                        predviđenim sporazumom poštuje se načelo nediskriminacije na temelju državljanstva utvrđeno u UFEU-u.

                  Primjenjuje se postupak utvrđen u članku 8. ove Odluke.

            Članak 8.

               1.   Svaka država članica koja namjerava u pregovorima dogovoriti bilateralni aranžman iz članka 6. stavaka 1. i 3. ili bilateralni sporazum iz članka 7. obavješćuje Komisiju o pregovorima s Ujedinjenom Kraljevinom o takvim aranžmanima ili sporazumima i prema potrebi poziva Komisiju da sudjeluje u pregovorima kao promatrač.

               2.   Nakon završetka pregovora dotična država članica Komisiji podnosi nacrt aranžmana ili sporazuma koji je iz njih proizišao. Komisija o tome bez odgode obavješćuje Europski parlament i Vijeće.

               3.   Najkasnije tri mjeseca od zaprimanja nacrta aranžmana ili sporazuma Komisija donosi odluku o tome jesu li ispunjeni uvjeti utvrđeni u članku 6. stavku 1. prvom podstavku ili članku 6. stavku 3. prvom podstavku odnosno članku 7. Ako Komisija odluči da su ti uvjeti ispunjeni, dotična država članica može potpisati i sklopiti dotični aranžman ili sporazum.

               4.   Dotična država članica Komisiji dostavlja primjerak aranžmana ili sporazuma u roku od mjesec dana od njegova stupanja na snagu ili, ako se aranžman ili sporazum treba privremeno primjenjivati, u roku od mjesec dana od početka njegove privremene primjene.

            Članak 9.
            Države članice koje namjeravaju u pregovorima dogovoriti i sklopiti bilateralne sporazume s Ujedinjenom Kraljevinom u područjima koja nisu obuhvaćena Sporazumom o trgovini i suradnji, uz potpuno poštovanje načela lojalne suradnje, pravodobno obavješćuju Komisiju o svojim namjerama i o napretku pregovora.

            Članak 10.
            Izvršavanjem nadležnosti Unije u okviru Sporazuma o trgovini i suradnji ne dovode se u pitanje nadležnosti Unije i nadležnosti država članica u vezi s bilo kojim tekućim ili budućim pregovorima o međunarodnim sporazumima s bilo kojom drugom trećom zemljom ili njihovim potpisivanjem ili sklapanjem, ili u vezi s bilo kojim budućim pregovorima o bilo kojim dopunskim sporazumima iz članka COMPROV.2 [Dopunski sporazumi] Sporazuma o trgovini i suradnji ili njihovim potpisivanjem ili sklapanjem.

            Članak 11.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazumâ u ime Unije.

            Članak 12.

               1.   Podložno reciprocitetu, Sporazumi se privremeno primjenjuju od 1. siječnja 2021. do završetka postupaka potrebnih za njihovo stupanje na snagu.

               2.   Unija obavješćuje Ujedinjenu Kraljevinu o ispunjenju unutarnjih zahtjeva i završetku unutarnjih postupaka Unije potrebnih za tu privremenu primjenu, pod uvjetom da je Ujedinjena Kraljevina prije datuma iz stavka 1. obavijestila Uniju da su ispunjeni njezini unutarnji zahtjevi i završeni njezini postupci potrebni za privremenu primjenu.

               3.   Verzije Sporazumâ na bugarskom, češkom, danskom, engleskom, estonskom, finskom, francuskom, grčkom, hrvatskom, irskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku podliježu konačnoj pravno-jezičnoj redakturi.
               Jezične verzije koje su rezultat pravno-jezične redakture iz prvog podstavka utvrđuju se vjerodostojnima i konačnima razmjenom diplomatskih nota s Ujedinjenom Kraljevinom.
               Vjerodostojni i konačni tekstovi iz drugog podstavka ab initio zamjenjuju potpisane verzije Sporazumâ.

               4.   Predsjednik Vijeća u ime Unije šalje obavijest predviđenu u stavku 2. i podnosi diplomatsku notu iz stavka 3. drugog podstavka.

            Članak 13.
            Predsjednik Vijeća u ime Unije šalje obavijest odnosno obavijesti predviđene u Sporazumu o trgovini i suradnji i članku 19. Sporazuma o sigurnosti podataka.

            Članak 14.
            Izjave i obavijest priložene ovoj Odluci odobravaju se u ime Unije.

            Članak 15.
            Ova Odluka stupa na snagu na dan donošenja.

            Sastavljeno u Bruxellesu 29. prosinca 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

            (2)  Odluka Vijeća (EU, Euratom) 2020/266 (EU, Euratom) od 25. veljače 2020. o odobravanju otvaranja pregovora s Ujedinjenom Kraljevinom Velike Britanije i Sjeverne Irske o novom sporazumu o partnerstvu (SL L 58, 27.2.2020., str. 53).

            (3)  Uredba (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (SL L 189, 27.6.2014., str. 50.).


title: Odluka Vijeća (Euratom) 2020/2253 od 29. pr osinca 2020. o odobrenju sklapanja, od strane Europske komisije, Sporazuma između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije i sklapanja, od strane Europske komisije, u ime Europske zajednice za atomsku energiju, Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane

text:
                  31.12.2020

                  HR

                  Službeni list Europske unije

                  L 444/11

         ODLUKA VIJEĆA (Euratom) 2020/2253
         od 29. pr osinca 2020.
         o odobrenju sklapanja, od strane Europske komisije, Sporazuma između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije i sklapanja, od strane Europske komisije, u ime Europske zajednice za atomsku energiju, Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane
         VIJEĆE EUROPSKE UNIJE,
         uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
         uzimajući u obzir preporuku Europske komisije,
         budući da:

                     (1)

                     Vijeće je 25. veljače 2020. ovlastilo Komisiju za otvaranje pregovora s Ujedinjenom Kraljevinom o novom sporazumu o partnerstvu. Rezultat tih pregovora su Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum o trgovini i suradnji”), Sporazum između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka („Sporazum o sigurnosti podataka”) i Sporazum između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije („Sporazum o nuklearnoj energiji”) („Sporazumi”).

                     (2)

                     Sporazum o trgovini i suradnji obuhvaća pitanja u nadležnosti Europske zajednice za atomsku energiju („Zajednica”), odnosno pridruživanje programu Euratoma za istraživanje i osposobljavanje i Europskom zajedničkom poduzeću za ITER i razvoj energije fuzije, koja su uređena dijelom petim Sporazuma o trgovini i suradnji (Sudjelovanje u programima Unije, dobro financijsko upravljanje i financijske odredbe). Stoga bi u ime Zajednice trebalo sklopiti Sporazum o trgovini i suradnji u pogledu pitanja obuhvaćenih Ugovorom o osnivanju Europske zajednice za atomsku energiju („Ugovor o Euratomu”). Potpisivanje i sklapanje Sporazuma o trgovini i suradnji u ime Unije podliježe zasebnom postupku.

                     (3)

                     Podsjeća se na to da se nacrti bilateralnih sporazuma između države članice Zajednice i Ujedinjene Kraljevine koji su obuhvaćeni Ugovorom o Euratomu, uključujući sporazume za razmjenu znanstvenih ili industrijskih podataka u nuklearnom području, mogu sklapati pod uvjetom da su zadovoljeni uvjeti i postupovni zahtjevi utvrđeni u člancima 29. i 103. tog ugovora.

                     (4)

                     S obzirom na izniman položaj Ujedinjene Kraljevine u odnosu na Uniju i Zajednicu te hitnost situacije uvjetovanu time što prijelazno razdoblje istječe 31. prosinca 2020., Sporazum o trgovini i suradnji, u pogledu pitanja obuhvaćenih Ugovorom o Euratomu, trebalo bi potpisati te bi se on trebao privremeno primjenjivati do završetka postupaka potrebnih za njegovo stupanje na snagu. Iz istih bi razloga trebalo potpisati Sporazum o nuklearnoj energiji te bi se on trebao privremeno primjenjivati do završetka postupaka potrebnih za njegovo stupanje na snagu i dok se ne dovrši konačna pravno-jezična redaktura te dok stranke takve konačno revidirane jezične verzije ne utvrde vjerodostojnima i konačnima.

                     (5)

                     Zbog toga što su pregovori o Sporazumima dovršeni vrlo kasno, samo sedam dana prije isteka prijelaznog razdoblja, nije bilo moguće provesti konačnu pravno-jezičnu redakturu tekstova Sporazumâ prije njihova potpisivanja. Stoga bi stranke odmah nakon potpisivanja Sporazumâ trebale započeti s konačnom pravno-jezičnom redakturom tekstova Sporazumâ na sva 24 vjerodostojna jezika. Ta pravno-jezična redaktura trebala bi biti pravodobno dovršena. Stranke bi zatim, razmjenom diplomatskih nota, te revidirane tekstove Sporazumâ trebale utvrditi vjerodostojnima i konačnima na svim tim jezicima. Ti revidirani tekstovi trebali bi ab initio zamijeniti potpisane verzije Sporazumâ.

                     (6)

                     Trebalo bi odobriti sklapanje, od strane Komisije, Sporazuma o nuklearnoj energiji.

                     (7)

                     Trebalo bi odobriti sklapanje, od strane Komisije koja djeluje u ime Europske zajednice za atomsku energiju, Sporazuma o trgovini i suradnji u pogledu pitanja obuhvaćenih Ugovorom o Euratomu,

               DONIJELO JE OVU ODLUKU:

            Članak 1.

               1.   Odobrava se sklapanje, od strane Komisije te u ime Europske zajednice za atomsku energiju, Sporazuma između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije, podložno uvjetima utvrđenima u članku 2.

               2.   Odobrava se sklapanje, od strane Komisije te u ime Europske zajednice za atomsku energiju, Sporazuma o trgovini i suradnji između Europske unije i Europske zajednice za atomsku energiju, s jedne strane, te Ujedinjene Kraljevine Velike Britanije i Sjeverne Irske, s druge strane, uključujući njegove odredbe o privremenoj primjeni, u pogledu pitanja obuhvaćenih Ugovorom o Euratomu, podložno uvjetima utvrđenima u članku 3.

               3.   Tekst Sporazuma iz stavka 1. priložen je ovoj Odluci.
               Tekst Sporazuma iz stavka 2. priložen je Odluci Vijeća (EU) 2020/2252 (1).

            Članak 2.

               1.   Prije njegova sklapanja i podložno reciprocitetu, Sporazum iz članka 1. stavka 1. potpisuje se i privremeno primjenjuje od 1. siječnja 2021. do završetka postupaka potrebnih za njegovo stupanje na snagu i postupci iz stavka 2.

               2.   Verzije Sporazuma iz članka 1. stavka 1. na bugarskom, češkom, danskom, engleskom, estonskom, finskom, francuskom, grčkom, hrvatskom, irskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku podliježu konačnoj pravno-jezičnoj redakturi.
               Jezične verzije koje su rezultat pravno-jezične redakture iz prvoga podstavka utvrđuju se vjerodostojnima i konačnima razmjenom diplomatskih nota s Ujedinjenom Kraljevinom.
               Vjerodostojni i konačni tekstovi iz drugoga podstavka zamjenjuju ab initio potpisane verzije Sporazuma iz članka 1. stavka 1.

               3.   Privremena primjena iz stavka 1. dogovara se razmjenom pisama između Zajednice i Vlade Ujedinjene Kraljevine. Tekstovi tih pisama priloženi su ovoj Odluci.

            Članak 3.

               1.   Prije njegova sklapanja i podložno reciprocitetu, Sporazum iz članka 1. stavka 2. u pogledu pitanja obuhvaćenih Ugovorom o Euratomu potpisuje se i privremeno primjenjuje od 1. siječnja 2021. do završetka postupaka potrebnih za njegovo stupanje na snagu.

               2.   Predsjednik Vijeća obavješćuje Ujedinjenu Kraljevinu u skladu s člankom 12. stavkom 2. Odluke (EU) 2020/2252 o ispunjenju unutarnjih zahtjeva i završetku unutarnjih postupaka Unije potrebnih za privremenu primjenu, pod uvjetom da je Ujedinjena Kraljevina prije datuma iz stavka 1. obavijestila Uniju da su ispunjeni njezini unutarnji zahtjevi i završeni njezini unutarnji postupci potrebni za privremenu primjenu.

               3.   Verzije Sporazuma iz članka 1. stavka 2. na bugarskom, češkom, danskom, engleskom, estonskom, finskom, francuskom, grčkom, hrvatskom, irskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku podliježu konačnoj pravno-jezičnoj redakturi.
               Jezične verzije koje su rezultat pravno-jezične redakture iz prvog podstavka utvrđuju se vjerodostojnima i konačnima razmjenom diplomatskih nota s Ujedinjenom Kraljevinom.
               Vjerodostojni i konačni tekstovi iz drugog podstavka ab initio zamjenjuju potpisane verzije Sporazuma iz članka 1. stavka 2.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 29. prosinca 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2020/2252 od 29. prosinca 2020. o potpisivanju, u ime Unije, i privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, te Sporazuma između Europske unije i Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka (SL L 444, 31.12.2020, str. 2).


title: Odluka Komisije (Euratom) 2020/2255 оd 29. prosinca 2020. o sklapanju, od strane Europske komisije, i privremenoj primjeni Sporazuma između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije te o sklapanju, od strane Europske komisije, u ime Europske zajednice za atomsku energiju, i privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane

text:
                  31.12.2020

                  HR

                  Službeni list Europske unije

                  L 445/2

         ODLUKA KOMISIJE (Euratom) 2020/2255
         оd 29. prosinca 2020.
         o sklapanju, od strane Europske komisije, i privremenoj primjeni Sporazuma između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije te o sklapanju, od strane Europske komisije, u ime Europske zajednice za atomsku energiju, i privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane
         EUROPSKA KOMISIJA,
         uzimajući u obzir Ugovor o osnivanju Europske zajednice za atomsku energiju („Ugovor o Euratomu”), a posebno njegov članak 101. drugi stavak,
         uzimajući u obzir odobrenje Vijeća,
         budući da:

                     (1)

                     Vijeće je 25. veljače 2020. ovlastilo Europsku komisiju za otvaranje pregovora o novom sporazumu o partnerstvu s Ujedinjenom Kraljevinom. Nakon pregovora stranke su na razini pregovarača postigle dogovor o Sporazumu o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine, s druge strane, (dalje u tekstu „Sporazum o trgovini i suradnji”) te o Sporazumu između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije (dalje u tekstu „Sporazum o nuklearnoj energiji”).

                     (2)

                     Sporazum o trgovini i suradnji obuhvaća pitanja u nadležnosti Europske zajednice za atomsku energiju („Zajednica”), odnosno pridruživanje programu Euratoma za istraživanje i osposobljavanje i Europskom zajedničkom poduzeću za ITER, koje je uređeno odredbama petog dijela Sporazuma o trgovini i suradnji. Sporazum o trgovini i suradnji stoga bi također trebalo sklopiti u ime Zajednice u pogledu pitanja obuhvaćenih Ugovorom o Euratomu. Potpisivanje i sklapanje Sporazuma o trgovini i suradnji u ime Europske unije podliježe posebnom postupku.

                     (3)

                     S obzirom na izniman položaj Ujedinjene Kraljevine u odnosu na Uniju i Zajednicu te hitnost situacije zbog završetka prijelaznog razdoblja 31. prosinca 2020., Sporazum o trgovini i suradnji u pogledu pitanja obuhvaćenih Ugovorom o Euratomu trebao bi se primjenjivati privremeno do završetka postupaka koji su potrebni za njegovo stupanje na snagu.

                     (4)

                     U dogovoru s Ujedinjenom Kraljevinom Sporazum o nuklearnoj energiji trebao bi se primjenjivati privremeno dok se ne završe postupci koji su potrebni za njegovo stupanje na snagu te dok se ne dovrši konačna pravno-jezična redaktura i stranke ne utvrde završne revidirane jezične inačice kao vjerodostojne i konačne. U tom kontekstu Komisija podsjeća da u skladu s člankom 101. Ugovora Komisija ima ovlast za sklapanje međunarodnih sporazuma te da u skladu s Ugovorom o Euratomu Komisija odlučuje o potpisivanju i osigurava privremenu primjenu takvih sporazuma u skladu s odobrenjem Vijeća.

                     (5)

                     Podsjeća se da se nacrti bilateralnih sporazuma između države članice Zajednice i Ujedinjene Kraljevine u okviru područja primjene Ugovora o Euratomu, uključujući sporazume o razmjeni znanstvenih ili industrijskih informacija u nuklearnom području, mogu sklopiti pod uvjetom da su ispunjeni uvjeti i postupovni zahtjevi utvrđeni u člancima 29. i 103. tog Ugovora.

                     (6)

                     Trebalo bi u ime Europske zajednice za atomsku energiju sklopiti Sporazum između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije,

               ODLUČILA JE:

            Članak 1.

               1.   U ime Europske zajednice za atomsku energiju odobrava se Sporazum između Vlade Ujedinjene Kraljevine Velike Britanije i Sjeverne Irske i Europske zajednice za atomsku energiju o suradnji u području sigurne i miroljubive uporabe nuklearne energije.
               Uz uvjet reciprociteta, sporazum iz prvog podstavka primjenjuje se privremeno od 1. siječnja 2021. do završetka postupaka koji su potrebni za njegovo stupanje na snagu i postupaka iz stavka 3.

               2.   U ime Europske zajednice za atomsku energiju odobrava se Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, u pogledu pitanja obuhvaćenih Ugovorom o Euratomu.
               Uz uvjet reciprociteta, sporazum iz prvog podstavka primjenjuje se privremeno od 1. siječnja 2021. do završetka postupaka koji su potrebni za njegovo stupanje na snagu i postupaka iz stavka 3.

               3.   Inačice Sporazumâ na bugarskom, češkom, danskom, engleskom, estonskom, finskom, francuskom, grčkom, hrvatskom, irskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku podliježu konačnoj pravno-jezičnoj redakturi.
               Jezične inačice na kojima je obavljena pravno-jezična redaktura iz prvog podstavka utvrđuju se kao vjerodostojne i konačne razmjenom diplomatskih nota s Ujedinjenom Kraljevinom.
               Vjerodostojni i konačni tekstovi iz drugog podstavka zamjenjuju ab initio potpisane inačice Sporazuma.

               4.   Tekst Sporazuma iz stavka 1. priložen je ovoj Odluci. Tekst Sporazuma iz stavka 2. priložen je Odluci Vijeća (EU) 2020/2252 (1).

            Članak 2.
            Predsjednicu Europske komisije ovlašćuje se da odredi jednu ili više osoba ovlaštenih da u ime Europske zajednice za atomsku energiju Ujedinjenoj Kraljevini dostave obavijest iz članka 5. stavka 4. Sporazuma iz članka 1. stavka 1. Ta obavijest sadržava popis država članica koje su do datuma stupanja na snagu Sporazuma iz članka 1. stavka 1. Komisiju obavijestile o svojoj namjeri da ne uključe tehnologiju u okvir tog sporazuma.

            Članak 3.
            Predsjednicu Europske komisije ovlašćuje se da u ime Europske zajednice za atomsku energiju potpiše sporazume iz članka 1. i odredi jednu ili više osoba ovlaštenih da poduzmu sve što je potrebno za stupanje na snagu sporazumâ iz članka 1.

            Članak 4.
            Ova odluka stupa na snagu na dan njezina donošenja.

            Sastavljeno u Bruxellesu 29. prosinca 2020.

               Ursula VON DER LEYEN

                  Predsjednica Komisije

            (1)  Odluka Vijeća (EU) 2020/2252 od 30. prosinca 2020 o potpisivanju, u ime Unije, i privremenoj primjeni Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane, i Sporazuma u vezi sa sigurnosnim postupcima za razmjenu i zaštitu klasificiranih podataka između Europske unije i Vlade Ujedinjene Kraljevine Velike Britanije i Sjeverne Irske (SL L 444, 31.12.2020, str. 2).


Odluka Komisije od 23/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9982 - FORD / GFT) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9993 - ALLIANZ / NOBLE ) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 30/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9985 - GARDAWORLD / G4S) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 17/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10029 - ABN AMRO BANK / ODDO BHF / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 23/01/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9383 - ZF / WABCO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10063 - MITSUBISHI UFJ LEASE & FINANCE / HITACHI CAPITAL) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9983 - MAGNA / GFT BORDEAUX) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 17/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10052 - ENI / UFG (ASSETS)) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 18/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10069 - HDI ASSICURAZIONI / AMISSIMA ASSICURAZIONI) în temeiul Regulamentului (EZ) nr. 139/2004 al Consiliului (Vjerodostojan je samo tekst na talijanskom jeziku)


Odluka Komisije od 23/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10055 - MIRA / ROMANIAN ASSETS OF CEZ) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10057 - SCHLUMBERGER / CEA / GENVIA JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na francuskom jeziku)


Odluka Komisije od 27/02/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9408 - ASSA ABLOY / AGTA RECORD) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10058 - PORSCHE / TRANSNET / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 17/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10062 - SDK / FREJA TRANSPORT & LOGISTICS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9848 - CMI / ROCKAWAY / MR MC / GJIRAFA TECH) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 16/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10042 - VISTA EQUITY PARTNERS / FRANCISCO PARTNERS MANAGEMENT / SMARTBEAR SOFTWARE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10035 - BURNAM PARTIES / KROENKE PARTIES / SMG / CASCADE INVESTMENT / STORAGEMART) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/1 od 17. prosinca 2020. o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu poljoprivrednih subvencija

text:
                  6.1.2021

                  HR

                  Službeni list Europske unije

                  L 2/1

         ODLUKA VIJEĆA (EU) 2021/1
         od 17. prosinca 2020.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu poljoprivrednih subvencija
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 50. stavak 2.,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir prijedlog Europske komisije,
         budući da:

                     (1)

                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) Unija je sklopila Odlukom Vijeća (EU) 2020/135 (1) od 30. siječnja 2020., a stupio je na snagu 1. veljače 2020.

                     (2)

                     Člankom 166. Sporazuma o povlačenju Zajednički odbor osnovan člankom 164. Sporazuma o povlačenju („Zajednički odbor”) ovlašćuje se za donošenje odluka o svim pitanjima za koja je to predviđeno Sporazumom o povlačenju. Protokol o Irskoj/Sjevernoj Irskoj („Protokol”) sastavni je dio Sporazuma o povlačenju.

                     (3)

                     Člankom 10. stavkom 1. Protokola mjere koje Ujedinjena Kraljevina poduzima za podupiranje proizvodnje i trgovine poljoprivrednim proizvodima, uključujući proizvode ribarstva i akvakulture, u Sjevernoj Irskoj podliježu pravilima Unije o državnim potporama iz Priloga 5. Protokolu ako te mjere utječu na tu trgovinu između Sjeverne Irske i Unije. Istodobno se člankom 10. stavkom 2. Protokola predviđa izuzeće od primjene prava Unije do utvrđene maksimalne ukupne godišnje razine potpore, pod uvjetom da je utvrđeni minimalni postotak te izuzete potpore u skladu s odredbama Priloga 2. Sporazumu WTO-a o poljoprivredi.

                     (4)

                     Maksimalnu ukupnu godišnju razinu potpore i minimalni postotak trebalo bi utvrditi uzimajući u obzir razmatranja navedena u Prilogu 6. Protokolu.

                     (5)

                     Za potrebe izračuna maksimalne ukupne godišnje razine potpore za poljoprivredne proizvode, osim proizvoda ribarstva i akvakulture, uzimaju se u obzir prosječni rashodi koji su nastali i koji se predviđaju za Sjevernu Irsku u okviru zajedničke poljoprivredne politike (ZPP) u sklopu trenutačnog višegodišnjeg financijskog okvira („VFO za razdoblje 2014.–2020.”).

                     (6)

                     Za potrebe utvrđivanja minimalnog postotka uzima se u obzir prosječna stopa potpore Unije koja je u skladu s odredbama Priloga 2. Sporazumu WTO-a o poljoprivredi temeljem obavijesti o ukupnoj potpori Unije WTO-u tijekom posljednjih pet godina, a to je razdoblje tijekom kojeg su WTO-u podnesene obavijesti u okviru VFO-a za razdoblje 2014.–2020.

                     (7)

                     Stoga bi maksimalna ukupna godišnja razina potpore trebala iznositi 429 milijuna EUR za subvencije u poljoprivrednom sektoru.

                     (8)

                     Maksimalna razina potpore za proizvode ribarstva i akvakulture temeljena na prosječnoj potrošnji u okviru VFO-a za razdoblje 2014. – 2020. trebala bi iznositi 19,5 milijuna EUR tijekom petogodišnjeg razdoblja s godišnjom gornjom granicom od 4,5 milijuna EUR za svaku godinu.

                     (9)

                     Kako bi se izbjegle situacije u kojima se izuzete potpore koriste za financiranje operacija koje inače nisu prihvatljive za potpore u sektoru ribarstva, odluka Zajedničkog odbora trebala bi odražavati neprihvatljivost određenih operacija kako je predviđeno pravom Unije.

                     (10)

                     Primjereno je utvrditi stajalište koje treba zauzeti u ime Unije u okviru Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora osnovanog člankom 164. Sporazuma o povlačenju u pogledu poljoprivrednih subvencija temelji se na nacrtu odluke Zajedničkog odbora priloženom ovoj Odluci.

            Članak 2.
            Odluka Zajedničkog odbora objavljuje se u Službenom listu Europske unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 17. prosinca 2020.

                  Za Vijeće

                  Predsjednica

               S. SCHULZE

            (1)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

            NACRT
            ODLUKA br. …/2020 ZAJEDNIČKOG ODBORA OSNOVANOG SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU
            od ...
            o utvrđivanju početne maksimalne ukupne godišnje razine izuzete potpore i početnog minimalnog postotka iz članka 10. stavka 2. Protokola o Irskoj/Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
            ZAJEDNIČKI ODBOR
            uzimajući u obzir Protokol o Irskoj/Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno njegov članak 10. stavak 2. i Prilog 6.,
            ODLUČIO JE:

               Članak 1.
               Ukupna godišnja razine potpore za poljoprivredne proizvode, osim proizvoda ribarstva i akvakulture

                  1.   Početna maksimalna ukupna godišnja razina izuzete potpore iz članka 10. stavka 2. Protokola o Irskoj/Sjevernoj Irskoj za poljoprivredne proizvode, osim proizvoda ribarstva i akvakulture, iznosi 382,2 milijuna GBP (1).

                  2.   Ujedinjena Kraljevina može povećati maksimalnu ukupnu godišnju razinu izuzete potpore iz stavka 1. do dodatnog iznosa od 25,03 milijuna GBP u određenoj godini za dio iznosa maksimalne ukupne godišnje razine izuzete potpore koji nije potrošen u prethodnoj kalendarskoj godini.

                  3.   Maksimalna ukupna godišnja razina izuzete potpore iz stavka 1. povećava se za iznos od 6,8 milijuna GBP za određenu godinu:

                              (a)

                              ako je tijekom te godine Europska unija poduzela mjere koje se odnose na Republiku Irsku na temelju dijela II. glave I. poglavlja I. ili članaka 219., 220. ili 221. Uredbe (EU) br. 1308/2013 (2); ili

                              (b)

                              zbog:

                                          i.

                                          bolesti životinja;

                                          ii.

                                          događaja i okolnosti koji značajno remete tržište ili prijete njegovim remećenjem, u slučaju da je vjerojatno da će se takvo stanje ili njegovi učinci na tržište nastaviti ili pogoršati;

                                          iii.

                                          situacije ozbiljnog tržišnog poremećaja izravno povezanog s gubitkom povjerenja potrošača do kojeg je došlo zbog rizika za zdravlje ljudi, životinja ili biljaka i zbog rizika od bolesti; ili

                                          iv.

                                          prirodne katastrofe koja pogađa državno područje Sjeverne Irske i ne utječe jednako na cijeli otok Irske.

                                    Točka (b) primjenjuje se samo ako Ujedinjena Kraljevina obavijesti Europsku uniju najmanje deset dana prije nego što iskoristi povećanu ukupnu godišnju razinu potpore.

               Članak 2.
               Ukupna godišnja razine potpore za proizvode ribarstva i akvakulture

                  1.   Početna maksimalna ukupna godišnja razina izuzete potpore iz članka 10. stavka 2. Protokola o Irskoj/Sjevernoj Irskoj za proizvode ribarstva i akvakulture iznosi 16,93 milijuna GBP tijekom prvih pet godina nakon stupanja na snagu ove Odluke te tijekom svakog sljedećeg petogodišnjeg razdoblja. Međutim, ukupna godišnja razina izuzete potpore za te proizvode ne smije premašiti iznos od 4,01 milijuna GBP u ni u jednoj godini.

                  2.   Sljedeće operacije nisu prihvatljive za financiranje u iznosima iz stavka 1.:

                              (a)

                              operacije za povećanje ribolovnih kapaciteta plovila ili oprema kojom se povećava sposobnost plovila za pronalaženje ribe;

                              (b)

                              izgradnja novih ribolovnih plovila ili uvoz ribolovnih plovila;

                              (c)

                              trajni prestanak ribolovnih aktivnosti;

                              (d)

                              trajni prestanak ribolovnih aktivnosti osim ako su povezane sa sljedećim:

                                          i.

                                          hitnim mjerama koje su uvela tijela Ujedinjene Kraljevine ili ih je uvela Ujedinjena Kraljevina u vezi sa Sjevernom Irskom za razdoblje od najviše šest mjeseci za ublažavanje ozbiljne ugroze morskih bioloških resursa ili morskog ekosustava;

                                          ii.

                                          neproduljenjem međunarodnog sporazuma o ribarstvu ili njegovih protokola;

                                          iii.

                                          planom upravljanja ribarstvom objavljenim na temelju zakonodavstva Ujedinjene Kraljevine ili Ujedinjene Kraljevine u vezi sa Sjevernom Irskom, kojim se utvrđuju politike osmišljene za obnovu jednog ili više ribljih stokova do održivih razina ili održavanje takvih stokova na održivim razinama;

                                          iv.

                                          hitnim mjerama koje su uvela tijela Ujedinjene Kraljevine ili ih je uvela Ujedinjena Kraljevina u vezi sa Sjevernom Irskom u okviru odgovora na hitnu situaciju u području javnog zdravlja ili u drugom području s ozbiljnim učinkom na sektore ribarstva ili akvakulture;

                              (e)

                              istraživački ribolov;

                              (f)

                              prijenos vlasništva nad poduzećem; i

                              (g)

                              izravno poribljavanje, osim ako je predviđeno mjerama tijela Ujedinjene Kraljevine ili Ujedinjene Kraljevine u vezi sa Sjevernom Irskom, radi očuvanja ribljih stokova ili morskog ekosustava ili u slučaju eksperimentalnog poribljavanja.
                              Izuzeća predviđena u točki (d) podliježu uvjetu da su ribolovne aktivnosti koje obavlja dotično ribarsko plovilo ili dotični ribar djelotvorno suspendirane i da se sredstva dodjeljuju na najviše šest mjeseci po plovilu.

               Članak 3.
               Minimalni postotak
               Početni minimalni postotak iz članka 10. stavka 2. Protokola iznosi 83 % i primjenjuje se na iznose ukupne godišnje razine izuzete potpore iz članka 1.

               Članak 4.
               Preispitivanje
               Zajednički odbor redovito preispituje ovu Odluku i njezinu provedbu.

               Članak 5.
               Stupanje na snagu
               Ova Odluka stupa na snagu 1. siječnja 2021.

               Sastavljeno u ...

                     Za Zajednički odbor

                     Supredsjednici

               (1)  Za potrebe svih izračuna i iznosa navedenih u GBP u ovoj Odluci u EUR koristi se tečaj izravnih plaćanja za 2019. (1 EUR = 0,89092 GBP).

               (2)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007. (SL L 347, 20.12.2013., str. 671.).


title: Odluka Vijeća (EU) 2021/2 od 17. prosinca 2020. o stajalištu koje treba zauzeti u ime Unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu donošenja odluke o izmjeni Protokola o Irskoj/Sjevernoj Irskoj

text:
                  6.1.2021

                  HR

                  Službeni list Europske unije

                  L 2/6

         ODLUKA VIJEĆA (EU) 2021/2
         od 17. prosinca 2020.
         o stajalištu koje treba zauzeti u ime Unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu donošenja odluke o izmjeni Protokola o Irskoj/Sjevernoj Irskoj
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 50. stavak 2.,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir prijedlog Europske komisije,
         budući da:

                     (1)

                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) Unija je sklopila 30. siječnja 2020. Odlukom Vijeća (EU) 2020/135 (1), a stupio je na snagu 1. veljače 2020.

                     (2)

                     Člankom 164. stavkom 5. točkom (d) Sporazuma o povlačenju Zajednički odbor osnovan člankom 164. Sporazuma o povlačenju („Zajednički odbor”) ovlašćuje se donositi odluke o izmjeni Sporazuma o povlačenju pod uvjetom da su te izmjene potrebne za ispravljanje pogrešaka, uklanjanje propusta ili drugih nedostataka ili rješavanje situacija koje se nisu mogle predvidjeti u trenutku potpisivanja Sporazuma te pod uvjetom da se tim odlukama ne mijenjaju ključni elementi Sporazuma o povlačenju. Na temelju članka 166. stavka 2. Sporazuma o povlačenju odluke Zajedničkog odbora obvezujuće su za Uniju i Ujedinjenu Kraljevinu. Unija i Ujedinjena Kraljevina trebaju provoditi te odluke koje trebaju imati isti pravni učinak kao Sporazum o povlačenju. Protokol o Irskoj/Sjevernoj Irskoj („Protokol”) sastavni je dio Sporazuma o povlačenju.

                     (3)

                     Vijeće je 10. lipnja 2020. donijelo Odluku (EU) 2020/769 (2) kojom je utvrđeno stajalište koje treba zauzeti u ime Unije u okviru Zajedničkog odbora u pogledu određenih izmjena Sporazuma o povlačenju. I dalje je potrebno da sedam akata koji su ključni za primjenu pravila unutarnjeg tržišta za robu na Sjevernu Irsku bude navedeno u Prilogu 2. Protokolu. Također je potrebno umetnuti tri napomene kako bi se dodatno utvrdilo područje primjene određenih posebnih akata navedenih u Prilogu 2. Protokolu.

                     (4)

                     Dva pravna akta o vrijednosti emisija CO2 iz novih automobila i kombija registriranih u Uniji pogreškom su navedena u naslovu 9. Priloga 2. Protokolu. Za razliku od drugih zakonodavnih akata koji su navedeni u Prilogu 2. Protokolu i koji se primjenjuju na temelju članka 5. stavka 4. Protokola, ta se dva pravna akta ne odnose na stavljanje na tržište robe u Uniji. Stoga bi ih trebalo izbrisati iz tog priloga.

                     (5)

                     Jedan pravni akt o plastičnim proizvodima za jednokratnu upotrebu odnosi se na stavljanje takve robe na tržište i na slobodno kretanje robe, iako samo djelomično. U Prilog 2. Protokolu trebalo bi uključiti samo one odredbe koje su ključne za primjenu pravila unutarnjeg tržišta u vezi sa Sjevernom Irskom.

                     (6)

                     Zajednički odbor trebao bi na temelju članka 164. stavka 5. točke (d) Sporazuma o povlačenju donijeti odluku radi ispravljanja tih pogrešaka.

                     (7)

                     Primjereno je utvrditi stajalište koje treba zauzeti u ime Unije u okviru Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora osnovanog člankom 164. Sporazuma o povlačenju u pogledu izmjene Protokola temelji se na nacrtu odluke Zajedničkog odbora priloženom ovoj Odluci.

            Članak 2.
            Odluka Zajedničkog odbora objavljuje se u Službenom listu Europske unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 17. prosinca 2020.

                  Za Vijeće

                  Predsjednica

               S. SCHULZE

            (1)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

            (2)  Odluka Vijeća (EU) 2020/769 od 10. lipnja 2020. o stajalištu koje u ime Unije treba zauzeti u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu izmjene tog sporazuma (SL L 187, 12.6.2020., str. 12.).

            NACRT
            ODLUKA BR. …/2020 ZAJEDNIČKOG ODBORA OSNOVANOG SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU
            od …
            o izmjeni Protokola o Irskoj i Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
            ZAJEDNIČKI ODBOR,
            uzimajući u obzir Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”), a posebno njegov članak 164. stavak 5. točku (d),
            budući da:

                        (1)

                        Člankom 164. stavkom 5. točkom (d) Sporazuma o povlačenju Zajednički odbor osnovan člankom 164. stavkom 1. ovlašćuje se donositi odluke o izmjeni Sporazuma o povlačenju pod uvjetom da su te izmjene potrebne za ispravljanje pogrešaka, uklanjanje propusta ili drugih nedostataka ili rješavanje situacija koje se nisu mogle predvidjeti u trenutku potpisivanja Sporazuma te pod uvjetom da se tim odlukama ne mijenjaju ključni elementi tog sporazuma. Na temelju članka 166. stavka 2. Sporazuma o povlačenju odluke Zajedničkog odbora obvezujuće su za Uniju i Ujedinjenu Kraljevinu. Unija i Ujedinjena Kraljevina dužne su provoditi takve odluke, koje imaju isti pravni učinak kao Sporazum o povlačenju.

                        (2)

                        U skladu s člankom 182. Sporazuma o povlačenju Protokol o Irskoj/Sjevernoj Irskoj („Protokol”) sastavni je dio tog sporazuma.

                        (3)

                        Dva pravna akta o vrijednosti emisija CO2 iz novih automobila i kombija registriranih u Uniji koja su navedena pod naslovom 9. Priloga 2. Protokolu i koja se na temelju članka 5. stavka 4. tog protokola primjenjuju se na Ujedinjenu Kraljevinu i u Ujedinjenoj Kraljevini u vezi sa Sjevernom Irskom nisu povezana sa stavljanjem na tržište takvih vozila u Uniji. Stoga bi ih trebalo ukloniti iz Priloga 2. Protokolu.

                        (4)

                        Osam pravnih akata koji su ključni za primjenu pravila unutarnjeg tržišta robe u vezi sa Sjevernom Irskom i koje se u vrijeme donošenja propustilo uzeti u obzir trebalo bi dodati u Prilog 2. Protokolu.

                        (5)

                        Kako bi se razjasnilo područje primjene određenih akata koji su već navedeni u Prilogu 2. Protokolu, tri napomene trebalo bi dodati u taj prilog,

                  DONIO JE OVU ODLUKU:

               Članak 1.
               Prilog 2. Protokolu mijenja se kako slijedi:

                           1.

                           pod naslovom „9. Motorna vozila, uključujući traktore za poljoprivredu i šumarstvo” brišu se sljedeći unosi:

                                       „—

                                       Uredba (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila

                                       –

                                       Uredba (EU) br. 510/2011 Europskog parlamenta i Vijeća od 11. svibnja 2011. o utvrđivanju standardnih vrijednosti emisija za nova laka gospodarska vozila kao dio integriranog pristupa Unije s ciljem smanjivanja emisija CO2 iz osobnih i lakih gospodarskih vozila”;

                           2.

                           pod naslovom „6. Uredbe o bilateralnim zaštitnim mjerama” dodaje se sljedeći unos:

                                       „—

                                       Uredba (EU) 2019/287 Europskog parlamenta i Vijeća od 13. veljače 2019. o provedbi bilateralnih zaštitnih klauzula i drugih mehanizama kojima se omogućuje privremeno povlačenje povlastica iz određenih trgovinskih sporazuma sklopljenih između Europske unije i trećih zemalja (1)”;

                           3.

                           pod naslovom „23. Kemikalije i povezani proizvodi” dodaje se sljedeći unos:

                                       „—

                                       Uredba Vijeća (EZ) br. 111/2005 o utvrđivanju pravila za nadzor trgovine prekursorima za droge između Unije i trećih zemalja (2)”;

                           4.

                           pod naslovom „25. Otpad” dodaje se sljedeći unos:

                                       „—

                                       članci od 2. do 7., članci 14. i 17. te dijelovi A, B, C, D i F Priloga Direktivi (EU) 2019/904 Europskog parlamenta i Vijeća od 5. lipnja 2019. o smanjenju utjecaja određenih plastičnih proizvoda na okoliš (3)”;

                           5.

                           pod naslovom „29. Hrana – općenito” dodaje se sljedeći unos:

                                       „—

                                       Direktiva 2011/91/EU Europskog parlamenta i Vijeća od 13. prosinca 2011. o oznakama ili znakovima za određivanje serije u koju pripada hrana (4)”;

                           6.

                           pod naslovom „42. Biljni reprodukcijski materijal” dodaju se sljedeći unosi:

                                       „—

                                       Direktiva Vijeća 66/401/EEZ od 14. lipnja 1966. o stavljanju na tržište sjemena krmnog bilja (5)

                                       –

                                       Direktiva Vijeća 98/56/EZ od 20. srpnja 1998. o stavljanju poljoprivrednog reprodukcijskog materijala ukrasnog bilja na tržište (6)

                                       –

                                       Direktiva Vijeća 2008/72/EZ od 15. srpnja 2008. o stavljanju na tržište reprodukcijskog sadnog materijala povrća, osim sjemena (7)”;

                           7.

                           pod naslovom „47. Ostalo” dodaje se sljedeći unos:

                                       „—

                                       Uredba (EU) 2019/880 Europskog parlamenta i Vijeća o unosu i uvozu kulturnih dobara”;

                           8.

                           pod naslovom „4. Opći aspekti trgovine”, iza unosa „Uredba (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008” umeće se sljedeća napomena:
                           „Ne dovodeći u pitanje činjenicu da se carinske povlastice za zemlje koje ispunjavaju uvjete u skladu s Unijinim sustavom općih carinskih povlastica primjenjuju na Ujedinjenu Kraljevinu u vezi sa Sjevernom Irskom:

                                       —

                                       upućivanja na „državu članicu” u članku 9. stavku 1. točki (c) podtočki ii. i u poglavlju VI. [Zaštitne i nadzorne odredbe] Uredbe (EU) br. 978/2012 ne tumače se tako da uključuju Ujedinjenu Kraljevinu u vezi sa Sjevernom Irskom,

                                       —

                                       upućivanja na „tržište Unije” u članku 2. točki (k) i poglavlju VI. [Zaštitne i nadzorne odredbe] Uredbe (EU) br. 978/2012 ne tumače se tako da uključuju tržište Ujedinjene Kraljevine u vezi sa Sjevernom Irskom, te

                                       —

                                       upućivanja na „proizvođače iz Unije” i „industriju Unije” u Uredbi (EU) br. 978/2012 ne tumače se tako da uključuju proizvođače iz Ujedinjene Kraljevine ili industriju Ujedinjene Kraljevine u vezi sa Sjevernom Irskom.”;

                           9.

                           pod naslovom „5. Instrumenti trgovinske zaštite”, izravno pod naslovom umeće se sljedeća napomena:
                           „Ne dovodeći u pitanje činjenicu da se Unijine mjere trgovinske zaštite primjenjuju u Ujedinjenoj Kraljevini u vezi sa Sjevernom Irskom, upućivanja na „države članice” ili „Uniju” u Uredbi (EU) 2016/1036, Uredbi (EU) 2016/1037, Uredbi (EU) 2015/478 i Uredbi (EU) 2015/755 ne tumače se tako da uključuju Ujedinjenu Kraljevinu u vezi sa Sjevernom Irskom. Osim toga, uvoznici koji su platili Unijine antidampinške ili kompenzacijske pristojbe za uvoz robe ocarinjene u Sjevernoj Irskoj mogu zatražiti povrat takve pristojbe na temelju članka 11. stavka 8. Uredbe (EU) 2016/1036 odnosno članka 21. Uredbe (EU) 2016/1037.”;

                           10.

                           pod naslovom „6. Uredbe o bilateralnim zaštitnim mjerama”, izravno pod naslovom umeće se sljedeća napomena:
                           „Ne dovodeći u pitanje činjenicu da se Unijine bilateralne zaštitne mjere primjenjuju u Ujedinjenoj Kraljevini u vezi sa Sjevernom Irskom, upućivanja na „države članice” ili „Uniju” u uredbama navedenima u nastavku ne tumače se tako da uključuju Ujedinjenu Kraljevinu u vezi sa Sjevernom Irskom.”;

                           11.

                           pod naslovom „25. Otpad” iza unosa „Direktiva (EU) 2019/904 Europskog parlamenta i Vijeća od 5. lipnja 2019. o smanjenju utjecaja određenih plastičnih proizvoda na okoliš” umeće se sljedeća napomena:
                           „U odnosu na primjenu tih članaka i dijelova na Ujedinjenu Kraljevinu i u Ujedinjenoj Kraljevini u vezi sa Sjevernom Irskom, svako upućivanje na „3. srpnja 2021.” u članku 4. stavku 1., članku 14. i članku 17. stavku 1. treba tumačiti kao upućivanje na „1. siječnja 2022.”. Članci 2., 3., 14. i 17. te dio F Priloga primjenjuju se samo u onoj mjeri u kojoj se odnose na članke od 4. do 7.”.

               Članak 2.
               Ova Odluka stupa na snagu sljedećeg dana od dana donošenja.

               Sastavljeno u ...

                     Za Zajednički odbor

                     Supredsjednici

               (1)  SL L 53, 22.2.2019., str. 1.

               (2)  SL L 22, 26.1.2005., str. 1.

               (3)  SL L 155, 12.6.2019., str. 1.

               (4)  SL L 334, 16.12.2011., str. 1.

               (5)  SL 125, 11.7.1966., str. 2298.

               (6)  SL L 226, 13.8.1998., str. 16.

               (7)  SL L 205, 1.8.2008., str. 28.


title: Odluka (EU) 2021/8 Europskog parlamenta i Vijeća od 23. prosinca 2020. o ovlašćivanju Komisije da glasa za povećanje odobrenog kapitala Europskog investicijskog fonda

text:
                  7.1.2021

                  HR

                  Službeni list Europske unije

                  L 3/1

         ODLUKA (EU) 2021/8 EUROPSKOG PARLAMENTA I VIJEĆA
         od 23. prosinca 2020.
         o ovlašćivanju Komisije da glasa za povećanje odobrenog kapitala Europskog investicijskog fonda
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 173. stavak 3.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         nakon savjetovanja s Europskim gospodarskim i socijalnim odborom,
         u skladu s redovnim zakonodavnim postupkom (1),
         budući da:

                     (1)

                     Člankom 5. stavkom 2. Statuta Europskog investicijskog fonda („Fond”) predviđa se da se odobreni kapital Fonda može povećati odlukom glavne skupštine Fonda („glavna skupština”) donesenom većinom od 85 % danih glasova.

                     (2)

                     Uzimajući u obzir očekivani utjecaj krize uzrokovane bolešću COVID-19 i kako bi se doprinijelo odgovoru Unije i Fonda na krizu provedbom predložene Uredbe Europskog parlamenta i Vijeća o uspostavi programa InvestEUu okviru višegodišnjeg financijskog okvira za razdoblje od 2021.do2027. te daljnjim razvojem uloge Fonda u upravljanju nacionalnim i regionalnim programima, potrebno je odmah povećati odobreni kapital Fonda za 2 870 000 000 EUR.

                     (3)

                     Upravni odbor Fonda („upravni odbor”) odlučio je podnijeti zahtjev glavnoj skupštini za odobrenje povećanja odobrenog kapitala Fonda za 2 870 000 000 EUR izdavanjem 2 870 novih dionica te za odobrenje aranžmana, uključujući aranžmane za plaćanje, za takvo povećanje kapitala. Ako povećanje kapitala bude odobreno, svaka nova dionica imat će nominalnu vrijednost od 1 000 000 EUR, a svaka upisana dionica uplaćivat će se do iznosa od 20 % njezine nominalne vrijednosti. Glavna skupština mogla bi zahtijevati uplatu preostalih 80 % pod uvjetima utvrđenima u članku 7. stavku 3. Statuta Fonda. Sve dionice, bilo da je riječ o postojećim ili novoizdanim dionicama, imat će jednaku vrijednost i davati jednaka prava u svim pogledima.

                     (4)

                     Upravni odbor predložio je da novoodobrene dionice budu dostupne za upis tijekom jednog razdoblja upisa koje započinje odmah nakon što se na glavnoj skupštini odobri povećanje kapitala i završava 30. rujna 2021. Unija će moći sudjelovati u upisu pod uvjetima utvrđenima u odluci glavne skupštine nakon što stupi na snagu pravni akt kojim se odobrava sudjelovanje Unije u povećanju kapitala.

                     (5)

                     Kako bi se predstavniku Unije na glavnoj skupštini što prije omogućilo da glasa o povećanju kapitala, smatra se primjerenim predvidjeti iznimku od roka od osam tjedana i roka od deset dana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju. Zbog istog razloga ova bi Odluka trebala stupiti na snagu sljedećeg dana od dana objave,

               DONIJELI SU OVU ODLUKU:

            Članak 1.
            Komisija se ovlašćuje da na glavnoj skupštini Europskog investicijskog fonda u ime Unije glasa za predloženo povećanje odobrenog kapitala Fonda u iznosu od 2 870 000 000 EUR.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 23. prosinca 2020.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednik

               M. ROTH

            (1)  Stajalište Europskog parlamenta od 15. prosinca 2020. (još nije objavljeno u Službenom listu) i odluka Vijeća od 22. prosinca 2020.